b'\n_START_ARTICLE_\nStevie Nicks\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nNicks syntyi Phoenixissa perheeseen, joka muutti is\xc3\xa4n urakehityksen my\xc3\xb6t\xc3\xa4 usein osavaltiosta ja kaupungista toiseen. H\xc3\xa4nell\xc3\xa4 on pikkuveli Christopher. Nicks sai lempinimens\xc3\xa4 Stevie jo pikkulapsena, sill\xc3\xa4 h\xc3\xa4n lausui Stephanie-nimens\xc3\xa4 \xe2\x80\x9dtiidii\xe2\x80\x9d. Stevie oppi \xc3\xa4idilt\xc3\xa4\xc3\xa4n rakkauden satuihin ja fantasiaan, ja h\xc3\xa4nen countrylaulaja-isois\xc3\xa4ns\xc3\xa4 Aaron opetti h\xc3\xa4net laulamaan ja soittamaan kitaraa. Stevie esiintyi ensimm\xc3\xa4isen kerran nelj\xc3\xa4vuotiaana, kun Aaron otti h\xc3\xa4net mukaansa laulamaan kuppiloihin. Seuraavana vuonna Aaron halusi ottaa Stevien jopa mukaansa kiertueille, mutta Stevien vanhemmat kielsiv\xc3\xa4t sen. T\xc3\xa4m\xc3\xa4 aiheutti v\xc3\xa4lirikon Aaronin ja Nicksin perheen v\xc3\xa4lill\xc3\xa4, mik\xc3\xa4 oli silloin raskas isku isois\xc3\xa4ns\xc3\xa4 kanssa l\xc3\xa4heiselle tyt\xc3\xb6lle._NEWLINE_Vuonna 1963 perhe muutti Los Angelesin esikaupunkialueelle. High schoolissa Nicks oli v\xc3\xa4rik\xc3\xa4s ja erikoinen ilmestys mutta pidetty. H\xc3\xa4n lauloi usein koulussa, folk-yhtyeiden kanssa ja koulun iltap\xc3\xa4iv\xc3\xa4kerhoissa. H\xc3\xa4n harrasti my\xc3\xb6s balettia, mutta ei mennyt balettikouluun, koska piti sit\xc3\xa4 liian rajoittavana itseilmaisulleen.  Ensimm\xc3\xa4isen kitaransa h\xc3\xa4n sai syntym\xc3\xa4p\xc3\xa4iv\xc3\xa4lahjana vanhemmiltaan. Nicks oli aina kirjoittanut runoja, ja nyt h\xc3\xa4n alkoi my\xc3\xb6s s\xc3\xa4velt\xc3\xa4\xc3\xa4 omia laulujaan._NEWLINE_Nicksit muuttivat 1966 Los Angelesista San Mateoon. Nicks v\xc3\xa4rj\xc3\xa4si hiuksensa hopeanv\xc3\xa4risiksi, mist\xc3\xa4 h\xc3\xa4n joutui kuudeksi viikoksi kotiarestiin.\n_START_SECTION_\nFritz\n_START_PARAGRAPH_\nHigh schoolissa Nicks liittyi yhtyeeseen Changing Times, joka otti vaikutteita The Mamas and the Papasilta. Viimeisell\xc3\xa4 luokalla ollessaan h\xc3\xa4n tapasi itse\xc3\xa4\xc3\xa4n vuotta nuoremman Lindsey Buckinghamin, kun t\xc3\xa4m\xc3\xa4 lauloi \xe2\x80\x9dCalifornia Dreaming\xe2\x80\x9d -laulua opiskelijoiden illanvietossa. Buckingham kuului vuonna 1966 perustettuun Fritz-nimiseen yhtyeeseen. Vuosi Nicksin ja Buckinghamin tapaamisen j\xc3\xa4lkeen Fritz etsi uutta laulajaa, ja Buckingham ehdotti Nicksi\xc3\xa4. Nicks pyydettiin koelauluun ja hyv\xc3\xa4ksyttiin yhtyeeseen loppukes\xc3\xa4ll\xc3\xa4 1967, tai joidenkin l\xc3\xa4hteiden mukaan seuraavana vuonna._NEWLINE_Nicks meni San Jose State Collegeen opiskelemaan puheviestint\xc3\xa4\xc3\xa4 ja joutui usein matkustamaan kotikaupunkiinsa Fritzin harjoituksiin ja konsertteihin. Fritz esiintyi muun muassa Janis Joplinin, Jimi Hendrixin ja Creedence Clearwater Revivalin l\xc3\xa4mmittelij\xc3\xa4n\xc3\xa4. Etenkin Joplin j\xc3\xa4tti Nicksiin pysyv\xc3\xa4n vaikutuksen esiintymisell\xc3\xa4\xc3\xa4n._NEWLINE_Fritz ei onnistunut saamaan levytyssopimusta. Nicksin mukaan yhtyeen miespuoliset j\xc3\xa4senet olivat kateellisia h\xc3\xa4nen saamastaan huomiosta, eiv\xc3\xa4tk\xc3\xa4 Fritzin-vuodet olleet Nicksille kovin onnellista aikaa.\n_START_SECTION_\nBuckingham Nicks\n_START_PARAGRAPH_\nFritz hajosi 1971. Nicks alkoi seurustella Buckinghamin kanssa, ja pariskunta muutti Los Angelesiin ja j\xc3\xa4tti opintonsa kesken. He saivat levytyssopimuksen Polydor Recordsilta ja levyttiv\xc3\xa4t Buckingham Nicks -nimell\xc3\xa4 albumin Buckingham Nicks (1973). Levy myi kuitenkin huonosti, eik\xc3\xa4 keikoillekaan ollut riitt\xc3\xa4v\xc3\xa4sti kysynt\xc3\xa4\xc3\xa4. Levy-yhti\xc3\xb6 ei jatkanut sopimusta duon kanssa eik\xc3\xa4 markkinoinut albumia. Buckingham Nicks sai kriitikoilta vaihtelevasti kehuja ja arvostelua. Useimmat arvostelijat kehuivat duon lauluja ja laulutaitoja, mutta Billboard-lehti arvosteli Nicksin \xc3\xa4\xc3\xa4nt\xc3\xa4 hiomattomaksi ja yl\xc3\xa4-\xc3\xa4\xc3\xa4ni\xc3\xa4 vihloviksi._NEWLINE_Koska duo ei saanut musiikista tarpeeksi rahaa el\xc3\xa4miseen, Nicks teki t\xc3\xb6it\xc3\xa4 tarjoilijana 1,50 dollarin tuntipalkalla ja el\xc3\xa4tti Buckinghamia, joka pysytteli kotona harjoittelemassa kitaransoittoa soittokaveriensa kanssa. Nicksin ja Buckinghamin erilainen tapa tehd\xc3\xa4 lauluja aiheutti heid\xc3\xa4n v\xc3\xa4lilleen ristiriitoja. Nicks teki lauluihinsa nopeasti sanat ja melodian, kun taas perfektionistinen Buckingham rakensi kappaleensa huolellisesti perustasta yl\xc3\xb6sp\xc3\xa4in. Nicksin mielest\xc3\xa4 Buckinghamilla ei ollut hauskaa s\xc3\xa4velt\xc3\xa4ess\xc3\xa4\xc3\xa4n, ja Buckinghamin mielest\xc3\xa4 Nicks ei ollut niin hyv\xc3\xa4 kuin olisi voinut olla. Nicks on j\xc3\xa4lkeenp\xc3\xa4in kuvaillut t\xc3\xa4t\xc3\xa4 riitaisaa ja k\xc3\xb6yh\xc3\xa4\xc3\xa4 aikaa \xe2\x80\x9dkahden vuoden masennukseksi\xe2\x80\x9d. Nicksin vanhemmat olivat huolissaan tytt\xc3\xa4rens\xc3\xa4 laihtumisesta ja alakulosta. He suostuttelivat Stevien lupaamaan syksyll\xc3\xa4 1974, ett\xc3\xa4 t\xc3\xa4m\xc3\xa4 palaisi kuuden kuukauden kuluttua Los Angelesista jatkamaan opintojaan vanhempiensa rahoittamana, jos h\xc3\xa4n ei siihen menness\xc3\xa4 olisi alkanut menesty\xc3\xa4. Buckingham ja Nicks alkoivatkin valmistella toisen albuminsa \xc3\xa4\xc3\xa4nitt\xc3\xa4mist\xc3\xa4, johon he olivat saaneet studiolta mahdollisuuden, vaikka heill\xc3\xa4 ei ollutkaan levytyssopimusta.\n_START_SECTION_\nFleetwood Mac ja supert\xc3\xa4hteys\n_START_PARAGRAPH_\nVuoden 1974 lopulla j\xc3\xa4senkadosta k\xc3\xa4rsineen Fleetwood Mac -yhtyeen rumpali ja johtaja Mick Fleetwood kuuli levytysstudiota Los Angelesissa etsiess\xc3\xa4\xc3\xa4n \xe2\x80\x9dFrozen Love\xe2\x80\x9d -kappaleen Buckingham Nicks -albumilta ja kiinnostui Lindsey Buckinghamin kitaransoitosta. Vuoden 1974 viimeisen\xc3\xa4 p\xc3\xa4iv\xc3\xa4n\xc3\xa4 h\xc3\xa4n pyysi duon tuottajaa kysym\xc3\xa4\xc3\xa4n Buckinghamilta haluaisiko t\xc3\xa4m\xc3\xa4 liitty\xc3\xa4 yhtyeeseen. Buckingham suostui ja vaati my\xc3\xb6s Nicksin mukaan, mik\xc3\xa4 tapahtuikin. Nicks hankki kaikki Fleetwood Macin levyt ja l\xc3\xb6ysi niist\xc3\xa4 mystiikkaa, jota ryhtyi itsekin tavoittelemaan esiintymisess\xc3\xa4\xc3\xa4n. Kauniista Nicksist\xc3\xa4 tulikin Fleetwood Macin suosittu keulakuva liehuvine esiintymisasuineen ja tansseineen._NEWLINE_Buckingham ja Nicks sopeutuivat Fleetwood Maciin nopeasti ja toivat aiemmin bluesia soittaneeseen yhtyeeseen oman kalifornialaisen poprock-sointinsa. Yhtye alkoi heti nauhoittaa yhteist\xc3\xa4 albumia, jolle Buckingham ja Nicks toivat l\xc3\xa4hes valmiita kappaleita tekeill\xc3\xa4 olleelta toiselta albumiltaan. Levylle tuli my\xc3\xb6s uusi versio Nicksin tekem\xc3\xa4st\xc3\xa4 ja duon levytt\xc3\xa4m\xc3\xa4st\xc3\xa4 laulusta \xe2\x80\x9dCrystal\xe2\x80\x9d. Albumin Fleetwood Mac (1975) menestyneimm\xc3\xa4ksi singleksi ja my\xc3\xb6hempien live-esiintymisten kiihke\xc3\xa4ksi huippukohdaksi nousi Nicksin mystinen \xe2\x80\x9dRhiannon\xe2\x80\x9d.  Yhtye l\xc3\xa4hti pitk\xc3\xa4lle kiertueelle heti nauhoitusten p\xc3\xa4\xc3\xa4tytty\xc3\xa4 ennen albumin ilmestymist\xc3\xa4 hein\xc3\xa4kuussa. Kiertueesta tuli suurmenestys, vaikka Nicksin ja Buckinghamin suhde olikin jo hiipumassa. Fyysisestikin raskas kiertue rasitti my\xc3\xb6s Nicksin kurkkua ja terveytt\xc3\xa4, ja h\xc3\xa4n laihtui huomattavasti. Nicks ymp\xc3\xa4r\xc3\xb6i itsens\xc3\xa4 t\xc3\xa4ll\xc3\xa4 ja my\xc3\xb6hemmill\xc3\xa4kin kiertueillaan huomiota her\xc3\xa4tt\xc3\xa4v\xc3\xa4sti lukuisilla naispuolisilla yst\xc3\xa4vill\xc3\xa4\xc3\xa4n, jotka pukeutuivat samoin kuin h\xc3\xa4n._NEWLINE_Fleetwood Macin menestysalbumille Rumours (1977) kaikki yhtyeen kolme lauluntekij\xc3\xa4\xc3\xa4 kirjoittivat hyvin henkil\xc3\xb6kohtaisia sanoituksia. Nicksin tuolloin kirjoittamat laulut pohdiskelivat h\xc3\xa4nen kariutuvaa suhdettaan Buckinghamiin (kuten \xe2\x80\x9dDreams\xe2\x80\x9d ja \xe2\x80\x9dSilver Springs\xe2\x80\x9d) tai kokaiinia (\xe2\x80\x9dGold Dust Woman\xe2\x80\x9d), jota Nicks ja muu yhtye k\xc3\xa4yttiv\xc3\xa4tkin runsaasti. Yhtyeen yhdess\xc3\xa4 tekem\xc3\xa4ksi kappaleeksi merkityn \xe2\x80\x9dThe Chainin\xe2\x80\x9d s\xc3\xa4vel ja sanat olivat my\xc3\xb6s suurimmaksi osaksi h\xc3\xa4nen k\xc3\xa4sialaansa. Nicksille rakas \xe2\x80\x9dSilver Springs\xe2\x80\x9d ei pituutensa vuoksi mahtunut albumille, mink\xc3\xa4 Nicks otti raskaasti. Kappale julkaistiin kuitenkin singlen B-puolena. Muut ylij\xc3\xa4\xc3\xa4neet kappaleensa Nicks s\xc3\xa4\xc3\xa4sti my\xc3\xb6hempi\xc3\xa4 sooloalbumeitaan varten. Nicksin \xe2\x80\x9dDreams\xe2\x80\x9d nousi listaykk\xc3\xb6seksi huhtikuussa 1977 ja on yhtyeen ainoa listaykk\xc3\xb6ssingle Yhdysvalloissa. Albumia seuranneen pitk\xc3\xa4n ja vaativan kiertueen aikana Nicks k\xc3\xa4rsi \xc3\xa4\xc3\xa4nens\xc3\xa4 k\xc3\xa4heytymisest\xc3\xa4 ja madaltumisesta._NEWLINE_Nicks solmi seurustelusuhteita muiden tunnettujen muusikoiden kanssa, kun h\xc3\xa4nen suhteensa Buckinghamiin oli kariutunut. Syksyll\xc3\xa4 1976 Nicks aloitti suhteen Eagles-t\xc3\xa4hden Don Henleyn kanssa. Henley ei kuitenkaan halunnut sitoutua kuten Nicks. Nicks ja yh\xc3\xa4 tahollaan naimisissa ollut Mick Fleetwood aloittivat rakkaussuhteen syksyll\xc3\xa4 1977. Suhde loppui vuotta my\xc3\xb6hemmin, kun Fleetwood ja Nicksin paras yst\xc3\xa4v\xc3\xa4 Sara Recor rakastuivat._NEWLINE_Fleetwood Macin seuraava albumi Tusk (1979) oli tupla-albumi, jonka teko kesti 13 kuukautta. Tyylillisesti yhtyeen kolme lauluntekij\xc3\xa4\xc3\xa4 olivat jo erkaantuneet toisistaan: Buckingham oli alkanut tehd\xc3\xa4 kokeellista musiikkia ja Nicks ja Christine McVie tekiv\xc3\xa4t yh\xc3\xa4 radioyst\xc3\xa4v\xc3\xa4llist\xc3\xa4 poppia. Albumin nimi Tusk oli Mick Fleetwoodin omasta peniksest\xc3\xa4\xc3\xa4n k\xc3\xa4ytt\xc3\xa4m\xc3\xa4 lempinimi; Nicks uhkaili sen vuoksi j\xc3\xa4tt\xc3\xa4\xc3\xa4 yhtyeen, mutta nimi pysyi. Nicks vihasi my\xc3\xb6s albumin kantta, jossa oli kuva koirasta puremassa is\xc3\xa4nt\xc3\xa4ns\xc3\xa4 lahjetta. Nicksin Tuskille kirjoittamia lauluja olivat \xe2\x80\x9dSara\xe2\x80\x9d, \xe2\x80\x9dSisters Of The Moon\xe2\x80\x9d, \xe2\x80\x9dAngel\xe2\x80\x9d, \xe2\x80\x9dBeautiful Child\xe2\x80\x9d ja \xe2\x80\x9dStorms\xe2\x80\x9d. \xe2\x80\x9dSara\xe2\x80\x9d on Nicksin mukaan h\xc3\xa4nen henkil\xc3\xb6kohtaisin laulunsa. Se oli aluksi 15-minuuttinen, mutta lyhennettiin albumille alle viisiminuuttiseksi. \xe2\x80\x9dStorms\xe2\x80\x9d kertoo Nicksin ja Fleetwoodin p\xc3\xa4\xc3\xa4ttyneest\xc3\xa4 suhteesta. Nicks levytti Tuskin nauhoitusten aikana my\xc3\xb6s dueton \xe2\x80\x9dWhenever I Call You \xe2\x80\x9dFriend\xe2\x80\x9d\xe2\x80\x9d Kenny Logginsin kanssa t\xc3\xa4m\xc3\xa4n albumille._NEWLINE_Tuskia seurannut maailmankiertue oli pitk\xc3\xa4 ja hyvin suosittu. Se ei kuitenkaan tuottanut juurikaan voittoa, sill\xc3\xa4 yhtye eli kiertueella tuhlailevan ylellist\xc3\xa4 el\xc3\xa4m\xc3\xa4\xc3\xa4, ja Nicksin t\xc3\xa4ytyi aina saada y\xc3\xb6py\xc3\xa4 hotellien presidenttisviiteiss\xc3\xa4. Kiertue muistetaan my\xc3\xb6s Australian- ja Uuden-Seelannin-keikoista, joiden aikana l\xc3\xa4\xc3\xa4kkeiden ja alkoholin yhteisvaikutuksesta sekaisin ollut Buckingham h\xc3\xa4irik\xc3\xb6i Nicksin esiintymisi\xc3\xa4 ja jopa potki t\xc3\xa4t\xc3\xa4 lavalla. Kiertueen j\xc3\xa4lkeen yhtye p\xc3\xa4\xc3\xa4tti pit\xc3\xa4\xc3\xa4 taukoa, jonka aikana Nicks ja muut j\xc3\xa4senet p\xc3\xa4\xc3\xa4siv\xc3\xa4t toteuttamaan sooloprojektejaan.\n_START_SECTION_\nSoolouran alkuvuodet\n_START_PARAGRAPH_\nSoolouransa Nicks aloitti albumilla Bella Donna (1981). Nicks halusi ihailemansa Tom Pettyn tuottavan albumin, mutta Petty suositteli h\xc3\xa4nelle omaa tuottajaansa Jimmy Iovinea. T\xc3\xa4m\xc3\xa4n kurinalainen ty\xc3\xb6tapa olikin Fleetwood Macin kaoottisiin ja venyviin levytyssessioihin tottuneelle Nicksille tervetullut kokemus, ja albumi valmistui melko ripe\xc3\xa4sti. Suurin osa sen kappaleista oli Nicksin varhaisempia lauluja, jotka Fleetwood Mac oli torjunut. Alun perinkin sooloalbumille tarkoitettuja olivat vain \xe2\x80\x9dBella Donna\xe2\x80\x9d ja \xe2\x80\x9dEdge of Seventeen\xe2\x80\x9d. Tom Pettyn kirjoittama ja kaksikon duona esitt\xc3\xa4m\xc3\xa4 \xe2\x80\x9dStop Draggin\xe2\x80\x99 My Heart Around\xe2\x80\x9d oli albumin ensimm\xc3\xa4inen single. Se nousi top 10:een, ja pian sen j\xc3\xa4lkeen albumikin nousi listaykk\xc3\xb6seksi. Karistaakseen \xe2\x80\x9dRhiannon\xe2\x80\x9d-kappaleen ja mustien esiintymisasujensa johdosta saamansa noidan maineen Nicks hylk\xc3\xa4si mustan tyylins\xc3\xa4 ja pukeutui kiertueella hyvin v\xc3\xa4rikk\xc3\xa4isiin ja koristeellisiin asuihin._NEWLINE_Nicksille diagnosoitiin vuonna 1981 astma, jota oli hoidettava l\xc3\xa4\xc3\xa4kkeill\xc3\xa4. Samoihin aikoihin h\xc3\xa4nen paras yst\xc3\xa4v\xc3\xa4ns\xc3\xa4 Robin Snyder sairastui leukemiaan._NEWLINE_Vuonna 1982 Fleetwood Mac palasi lyhyelt\xc3\xa4 tauolta ja levytti albumin Mirage. Yhtyeen sis\xc3\xa4iset v\xc3\xa4lit olivat edelleen tulehtuneet. Buckingham suhtautui Nicksiin yh\xc3\xa4 vihamielisesti ja v\xc3\xa4heksyv\xc3\xa4sti eik\xc3\xa4 pit\xc3\xa4nyt siit\xc3\xa4, ett\xc3\xa4 Nicks oli ottanut uuden kumppaninsa Jimmy Iovinen mukaan albumin nauhoituksiin. Nicksin lauluista osa oli jo Buckingham Nicksin ajoilta (\xe2\x80\x9dThat\xe2\x80\x99s Alright\xe2\x80\x9d) ja osa vasta Bella Donnan j\xc3\xa4lkeen kirjoitettuja (\xe2\x80\x9dStraight Back\xe2\x80\x9d). Kuten aiemminkin, Nicks toi levytyksiin niin paljon lauluja, ett\xc3\xa4 suurin osa j\xc3\xa4tettiin pois albumilta. Albumin merkitt\xc3\xa4vin laulu on Nicksin omael\xc3\xa4m\xc3\xa4kerrallinen ja Robin Snyderist\xc3\xa4 kertova \xe2\x80\x9dGypsy\xe2\x80\x9d, jota niin Buckingham kuin Mick Fleetwoodkin ovat ylist\xc3\xa4neet. \xe2\x80\x9dGypsysta\xe2\x80\x9d tehtiin my\xc3\xb6s musiikkivideo, joka oli silloin kaikkien aikojen kallein. Mirage nousi listaykk\xc3\xb6seksi ja \xe2\x80\x9dGypsy\xe2\x80\x9d singlelistan sijalle 12. Kiertue oli lyhyt ja se keskeytettiin, kun Robin Snyder kuoli._NEWLINE_Bella Donnan teon aikana Nicks ja Jimmy Iovine olivat alkaneet seurustella kesken\xc3\xa4\xc3\xa4n. Vuonna 1983 Nicks meni naimisiin Snyderin lesken Kim Andersonin kanssa vain tukeakseen t\xc3\xa4t\xc3\xa4 ja voidakseen el\xc3\xa4tt\xc3\xa4\xc3\xa4 Snyderin ja Andersonin vastasyntynytt\xc3\xa4 poikaa. Liitto kesti vain kolme kuukautta, ja Nicks on katunut sit\xc3\xa4 j\xc3\xa4lkeenp\xc3\xa4in._NEWLINE_Nicksin toinen sooloalbumi The Wild Heart (1983) ei noussut yht\xc3\xa4 suosituksi tai arvostetuksi kuin edelt\xc3\xa4j\xc3\xa4ns\xc3\xa4, mutta myi silti tuplaplatinaa. Albumin tekij\xc3\xa4t olivat paljolti samoja kuin Bella Donnalla tuottaja Iovinea my\xc3\xb6ten. Nicks kirjoitti osan lauluista yhdess\xc3\xa4 texasilaisen laulaja-lauluntekij\xc3\xa4 Sandy Stewartin kanssa. Albumilla on j\xc3\xa4lleen my\xc3\xb6s duetto Tom Pettyn kanssa. Albumin menestynein kappale, Grammy-ehdokkuudenkin saanut \xe2\x80\x9dStand Back\xe2\x80\x9d on osittain Princen tekem\xc3\xa4. The Wild Heartia seuranneen kiertueen alussa Nicks rakastui ex-Eagle Joe Walshiin, joka soitti kiertueella l\xc3\xa4mmittelij\xc3\xa4n\xc3\xa4, ja he aloittivat suhteen. Nicks on my\xc3\xb6hemmin sanonut Walshin olleen el\xc3\xa4m\xc3\xa4ns\xc3\xa4 rakkaus._NEWLINE_Nicksin kolmas soololevy Rock a Little (1985) myi platinaa, mutta se sai Nicksin aiempia levyj\xc3\xa4 varauksellisempaa kritiikki\xc3\xa4. Albumilla on aiempaa enemm\xc3\xa4n muiden kuin Nicksin kirjoittamia lauluja, ja yksi kappaleista oli Stevien ja h\xc3\xa4nen Chris-veljens\xc3\xa4 yhdess\xc3\xa4 kirjoittama. Albumin ensimm\xc3\xa4inen single \xe2\x80\x9dTalk to Me\xe2\x80\x9d myi kuitenkin kultaa. Nicksin kokaiinink\xc3\xa4ytt\xc3\xb6 haittasi nauhoituksia, ja turhautunut tuottaja Jimmy Iovine l\xc3\xa4hti kesken kaiken pois. My\xc3\xb6s Nicksin ja Joe Walshin suhde loppui vuoden aikana, kun Walsh l\xc3\xa4hti soittamaan Australiaan.\n_START_SECTION_\nHuume- ja l\xc3\xa4\xc3\xa4keongelmat\n_START_PARAGRAPH_\nNicksin p\xc3\xa4ihdeongelmat olivat k\xc3\xa4rjistyneet Rock a Littlen tekemisen aikana. Kokaiinin k\xc3\xa4ytt\xc3\xb6 oli aiheuttanut Nicksille savukkeenment\xc3\xa4v\xc3\xa4n rei\xc3\xa4n h\xc3\xa4nen nen\xc3\xa4ns\xc3\xa4 sis\xc3\xa4sein\xc3\xa4\xc3\xa4n, h\xc3\xa4nen \xc3\xa4\xc3\xa4nens\xc3\xa4 oli hajalla, ja h\xc3\xa4nen lavaesiintymisens\xc3\xa4 olivat muuttuneet sekaviksi. Nicksin vanhemmat, Mick Fleetwood ja muut l\xc3\xa4heiset saivat h\xc3\xa4net taivuteltua hakemaan apua riippuvuuteensa. Nicks p\xc3\xa4\xc3\xa4si kokaiinista irti 28 p\xc3\xa4iv\xc3\xa4n vieroituskuurilla Betty Fordin klinikalla. P\xc3\xa4\xc3\xa4sty\xc3\xa4\xc3\xa4n klinikalta Nicks liittyi tammikuussa 1987 taas Fleetwood Maciin, joka levytti uutta albumiaan Tango in the Night. Nicksin laulun \xe2\x80\x9dWelcome to the Room... Sara\xe2\x80\x9d nimi on suora lainaus terapeutin lausumasta tervehdyksest\xc3\xa4 salanimell\xc3\xa4 klinikalle tulleelle Nicksille._NEWLINE_Nicks ryhtyi psykiatrinsa kehotuksesta k\xc3\xa4ytt\xc3\xa4m\xc3\xa4\xc3\xa4n rauhoittavaa l\xc3\xa4\xc3\xa4kett\xc3\xa4 nimelt\xc3\xa4 Klonopin. Nicks tuli siit\xc3\xa4 riippuvaiseksi, ja se teki h\xc3\xa4nest\xc3\xa4 v\xc3\xa4syneen, tahdottoman, vet\xc3\xa4ytyneen ja ylipainoisen moneksi vuodeksi. Nicks kertoi j\xc3\xa4lkeenp\xc3\xa4in menett\xc3\xa4neens\xc3\xa4 kahdeksan vuotta el\xc3\xa4m\xc3\xa4st\xc3\xa4\xc3\xa4n pystym\xc3\xa4tt\xc3\xa4 luomaan sin\xc3\xa4 aikana mit\xc3\xa4\xc3\xa4n merkitt\xc3\xa4v\xc3\xa4\xc3\xa4. H\xc3\xa4n p\xc3\xa4\xc3\xa4si Klonopinista irti vasta vuonna 1993 ja sai terveytens\xc3\xa4 ja energiansa takaisin. Tuskallinen vieroitus sairaalassa kesti 45 p\xc3\xa4iv\xc3\xa4\xc3\xa4.\n_START_SECTION_\nFleetwood Macin hajoaminen\n_START_PARAGRAPH_\nKun Tango in the Night oli julkaistu, Lindsey Buckingham kielt\xc3\xa4ytyi l\xc3\xa4htem\xc3\xa4st\xc3\xa4 kiertueelle yhtyeen kanssa. H\xc3\xa4nen ja Nicksin v\xc3\xa4lille leimahti raivoisa riita ja tappelu Christine McVien pihalla, mink\xc3\xa4 seurauksena Buckingham erosi koko yhtyeest\xc3\xa4. Albumia seuranneen kiertueen aikana Nicksi\xc3\xa4 vaivasi Epstein\xe2\x80\x93Barrin virus, joka aiheuttaa kroonista v\xc3\xa4symyst\xc3\xa4. N\xc3\xa4ihin aikoihin h\xc3\xa4n my\xc3\xb6s poistatti rintaimplanttinsa, jotka h\xc3\xa4n oli ottanut 1976._NEWLINE_Nicksin nelj\xc3\xa4nnen sooloalbumin The Other Side of the Mirror tuotti englantilainen Rupert Hine. Albumi nauhoitettiin Nicksin kotona Kaliforniassa ja julkaistiin toukokuussa 1989. Kuten ennenkin, Nicksin sanoitukset kertoivat h\xc3\xa4nen omasta el\xc3\xa4m\xc3\xa4st\xc3\xa4\xc3\xa4n. Albumilla vierailevat muun muassa Bruce Hornsby ja Kenny G. Albumi nousi Yhdysvalloissa sijalle 10 ja Britanniassa kolmanneksi._NEWLINE_Ilman Buckinghamia jatkaneen Fleetwood Macin seuraavalle albumille Behind the Mask (1990) Nicks levytti jo aiemmin tekemi\xc3\xa4\xc3\xa4n lauluja. Kiertueen lopulla Nicks ilmoitti, ettei en\xc3\xa4\xc3\xa4 l\xc3\xa4htisi tien p\xc3\xa4\xc3\xa4lle yhtyeen kanssa, jotta h\xc3\xa4n voisi keskitty\xc3\xa4 soolouraansa._NEWLINE_Vuonna 1991 Nicks julkaisi kokoelmalevyn Timespace, jolla oli my\xc3\xb6s uusia lauluja. Albumi myi platinaa. Nicks halusi albumille itselleen t\xc3\xa4rke\xc3\xa4n \xe2\x80\x9dSilver Springsin\xe2\x80\x9d, mutta Mick Fleetwood esti sen, sill\xc3\xa4 laulun oli tarkoitus tulla seuraavana vuonna julkaistavalle Fleetwood Mac -kokoelmalle. Nicks suuttui t\xc3\xa4st\xc3\xa4 Fleetwoodille ja ilmoitti eroavansa yhtyeest\xc3\xa4 lopullisesti. Vaikka Nicks ja Buckingham olivatkin l\xc3\xa4hteneet yhtyeest\xc3\xa4, Fleetwood Mac soitti vastavalitun presidentin Bill Clintonin virkaanastujaisjuhlassa 1993 Clintonin omasta pyynn\xc3\xb6st\xc3\xa4, ja mukana olivat my\xc3\xb6s Buckingham ja Nicks. Nicks ojensi lavalla Clintonille tamburiininsa, vaikka se olikin vaimennettu kuten aina. Buckingham ei kuitenkaan halunnut edelleenk\xc3\xa4\xc3\xa4n olla Nicksin kanssa miss\xc3\xa4\xc3\xa4n tekemisiss\xc3\xa4._NEWLINE_Street Angel (1994) sis\xc3\xa4lsi useita kappaleita, jotka eiv\xc3\xa4t olleet mahtuneet Nicksin aiemmille soololevyille. Klonopinin passivoima Nicks ei en\xc3\xa4\xc3\xa4 ollut kyennyt panostamaan lauluntekoon, ja albumia pidet\xc3\xa4\xc3\xa4nkin vaatimattomana. Street Angel myi vain kultaa, ja Nicks on itsekin ollut siihen aina tyytym\xc3\xa4t\xc3\xb6n. H\xc3\xa4n k\xc3\xa4rsi tuolloin my\xc3\xb6s ylipainonsa aiheuttamasta kielteisest\xc3\xa4 huomiosta mediassa.\n_START_SECTION_\nPaluu Fleetwood Maciin ja uran my\xc3\xb6hemm\xc3\xa4t vaiheet\n_START_PARAGRAPH_\nNicks ja Buckingham palasivat Fleetwood Maciin 1997 tekem\xc3\xa4\xc3\xa4n The Dance -konserttialbumia, josta tehtiin my\xc3\xb6s konserttielokuva ja kiertue. Nicks laihdutti kiertuetta varten ja lopetti tupakoinnin. Buckingham oli tauon aikana leppynyt, eik\xc3\xa4 yhtye en\xc3\xa4\xc3\xa4 riidellyt entiseen tapaan. Albumi ja kiertue olivat suurmenestyksi\xc3\xa4 niin musiikillisesti kuin kaupallisestikin, ja albumi toi yhtyeelle useita Grammy-ehdokkuuksia. Christine McVie kuitenkin j\xc3\xa4tti yhtyeen kiertueen j\xc3\xa4lkeen moneksi vuodeksi. Nicks nimitettiin Rock and Roll Hall of Fameen vuonna 1998 muun Fleetwood Macin mukana. Nicks on sen j\xc3\xa4lkeen ollut mukana kaikilla Fleetwood Macin levyill\xc3\xa4 ja kiertueilla._NEWLINE_The Dancen j\xc3\xa4lkeen Nicks kokosi uransa t\xc3\xa4rkeimm\xc3\xa4t laulut ja joitain julkaisemattomia kappaleita boksisettiin Enchanted (1998) ja l\xc3\xa4hti kiertueelle, joka alkoi Nicksin 50-vuotissyntym\xc3\xa4p\xc3\xa4iv\xc3\xa4\xc3\xa4 seuranneena p\xc3\xa4iv\xc3\xa4n\xc3\xa4. Nicks lahjoitti osan kiertueen tuloista syd\xc3\xa4nterveysty\xc3\xb6n hyv\xc3\xa4ksi Arizonassa._NEWLINE_Kokoelmalevyn ja Rumoursin lauluista pitk\xc3\xa4lti koostuneen Fleetwood Macin yhteenpaluun j\xc3\xa4lkeen Nicks kertoi halunneensa suunnata katseensa j\xc3\xa4lleen tulevaisuuteen. Seuraavalla sooloalbumillaan Trouble in Shangri-La (2001) Nicks teki yhteisty\xc3\xb6t\xc3\xa4 useiden naispuolisten lauluntekij\xc3\xb6iden kanssa, kuten Sherly Crow\xe2\x80\x99n ja Sarah McLachlanin. Albumi nousi Billboardin listalla viidenneksi, mik\xc3\xa4 oli Nicksin paras listasijoitus 18 vuoteen._NEWLINE_Fleetwood Macin seuraava albumi oli Say You Will (2003). Albumi ei kuulu Nicksin omiin suosikkeihin sen musiikin ja tekovaiheen riitelyn johdosta, mutta sit\xc3\xa4 seuranneella kiertueella yhtyeess\xc3\xa4 oli hyv\xc3\xa4 ilmapiiri._NEWLINE_Vuosina 2005\xe2\x80\x932006 Nicks teki yhteiskiertueita Don Henleyn, Tom Pettyn ja Dave Stewartin kanssa. Vuonna 2007 h\xc3\xa4n julkaisi kokoelma-albumin Crystal Visions ja vuonna 2009 ensimm\xc3\xa4isen livelevyns\xc3\xa4 The Soundstage Sessions. Samana vuonna Fleetwood Mac teki pitk\xc3\xa4n Unleashed-kiertueen. Seuraava sooloalbumi In Your Dreams (2011) oli Dave Stewartin tuottama, ja Stewart my\xc3\xb6s kirjoitti osan kappaleista Nicksin kanssa. Albumilla on niin uusia kappaleita kuin yksi Nicksin 17-vuotiaana tekem\xc3\xa4kin. Albumi nousi listakuutoseksi. Levyn teosta tehtiin my\xc3\xb6s dokumenttielokuva. Ennen albumin julkaisua Nicks teki kiertueen Rod Stewartin kanssa._NEWLINE_Glee-televisiosarjan jaksossa \xe2\x80\x9dLandslide\xe2\x80\x9d (2011) esitettiin Nicksin lauluja, ja nimikappale nousi uudelleen listoille._NEWLINE_Sooloalbumilleen 24 Karat Gold: Songs from the Vault (2014) Nicks levytti 1960-luvun lopun ja 1990-luvun puoliv\xc3\xa4lin v\xc3\xa4lill\xc3\xa4 tekemi\xc3\xa4\xc3\xa4n lauluja, joita h\xc3\xa4n ei aiemmin ollut levytt\xc3\xa4nyt._NEWLINE_Fleetwood Mac aloitti \xe2\x80\x9dOn With The Show\xe2\x80\x9d -kiertueensa syyskuussa 2014, ja Christine McVie oli j\xc3\xa4lleen mukana.\n_START_SECTION_\nTyyli\n_START_PARAGRAPH_\nNicks on aina kiinnitt\xc3\xa4nyt paljon huomiota ulkoiseen tyyliins\xc3\xa4 esiintyess\xc3\xa4\xc3\xa4n. H\xc3\xa4nen romanttisen boheemiin esiintymisasuunsa kuuluvat hartiahuivit, korkeat platform-jalkineet, sifonkihameet ja pitsi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nNicks oli 1980-luvulla lyhyesti naimisissa kuolleen yst\xc3\xa4v\xc3\xa4tt\xc3\xa4rens\xc3\xa4 lesken Kim Andersonin kanssa tukeakseen t\xc3\xa4t\xc3\xa4 ja n\xc3\xa4iden poikaa. Sit\xc3\xa4 lukuun ottamatta h\xc3\xa4n on aina ollut naimaton, eik\xc3\xa4 h\xc3\xa4nell\xc3\xa4 ole lapsia. H\xc3\xa4n oli 1970-luvulla raskaana Don Henleylle, jonka kanssa h\xc3\xa4n silloin seurusteli._NEWLINE_Nicks on kertonut, ettei aio kirjoittaa omael\xc3\xa4m\xc3\xa4kertaansa viel\xc3\xa4 pitk\xc3\xa4\xc3\xa4n aikaan v\xc3\xa4ltt\xc3\xa4\xc3\xa4kseen loukkaamasta entisi\xc3\xa4 rakastajiaan ja n\xc3\xa4iden uusia vaimoja._NEWLINE_Nicks harrastaa nykyisin piirt\xc3\xa4mist\xc3\xa4, runoutta ja lukemista, erityisesti vampyyrikirjallisuutta.\n_START_SECTION_\nTunnustuksia\n_START_PARAGRAPH_\nNicks on vuoteen 2015 menness\xc3\xa4 saanut sooloartistina seitsem\xc3\xa4n Grammy-ehdokkuutta ja kaksi American Music Award -ehdokkuutta. Rolling Stone -lehti nimesi h\xc3\xa4net vuonna 2008 historian 98:nneksi suurimmaksi laulajaksi.'